钦定古今图书集成/明伦汇编/官常典/第479卷 > 觓律羌举
## 钦定古今图书集成/明伦汇编/官常典/第479卷 > 觓律羌举

按《北齐书》本传：“羌举，太安人也。世为部落酋长。父谨，
魏龙骧将军、武川镇将。羌举少骁果，有胆力。永安中，
从尔朱兆入洛，有战功，深为兆所爱遇，恒从征伐。高
祖破兆，方始归诚。高祖以其忠于所事，亦加嗟赏。天
平中，除大都督，令率步骑三千，导众军西袭夏州，克
之。后从高祖西讨，大军济河，集诸将议进趣之计。羌”
举曰：“黑獭聚凶党，彊弱可知。若欲固守，无粮援可恃。
今揣其情，已同困兽。若不与其战而迳趣咸阳，咸阳
虚空，可不战而克。拔其根本，彼无所归，则黑獭之首，
悬于军门矣。”诸将议有异同，遂战于渭曲，大军败绩。
天平末，颍川人张俭聚众反叛，西通关右。羌举随都
督侯景、高昂等讨破之。元象中，除清州刺史，封密县
侯。兴和初，高祖以为中军大都督，寻转东夏州刺史。
时高祖欲招怀远夷，令羌举使于《阿至罗》，宣扬威德，
前后称旨，甚被知赏。卒于州，时年三十六。高祖深悼
惜之，赠并恒二州军事、恒州刺史。